વનબંધુ કલ્યાણ યોજનાનો ગુજરાતમાં ૨૦૦૭માં પ્રારંભ થયો. ૨૦૧૭માં રાજ્યમાં આ યોજના લાગુ કર્યાને દસ વર્ષ થયાં છે. ગુજરાતમાં આ યોજનાને મળેલી સફળતા અને પરિણામલક્ષી અસરકારકતાથી પ્રેરાઈને કેન્દ્ર સરકારે પણ સને ૨૦૧૫-૧૬થી સમગ્ર દેશમાં વનબંધુ કલ્યાણ યોજના અમલમાં મૂકી છે. આમ એક દસકમાં ગુજરાતની આ યોજના સમગ્ર દેશ માટે બેસ્ટ મોડલ સ્કિમ બની ગઈ છે. ટ્રાયબલ સબ પ્લાન (ટી.એસ.પી.) હેઠળ ૧૦મી પંચવર્ષીય યોજના (૨૦૦૨-૦૭)માં કરવામાં આવેલી રૂા. ૫,૬૪૦ કરોડની નાણાકીય ફાળવણી વધારીને ૧૧મી પંચવર્ષીય યોજના (૨૦૦૭-૧૨)માં સીધી રૂા. ૧૫૦૦૦ કરોડ કરી દેવામાં આવી. જ્યારે તેની સામે કરવામાં આવેલ વાસ્તવિક ખર્ચનો આંકડો રૂા. ૧૭,૨૦૦ કરોડ સુધી પહોંચ્યો. ગુજરાત સરકારે ૧૨મી પંચવર્ષીય યોજના (૨૦૧૨-૧૭)માં રૂા. ૪૦,૦૦૦ કરોડની સામે રૂા. ૪૨,૭૧૨ કરોડની મહત્ત્વાકાંક્ષી ફાળવણી કરી અને જેના પરિણામે રાજ્યના વનબંધુઓના વિકાસમાં ગુણાત્મક સુધારો થયો છે.